David Crockett
Store norske leksikon,Historie,Verdens historie og samtidshistorie,Nord- og Mellom-Amerika,USAs historie
David Crockett var en amerikansk folkehelt, sønn av en irsk innvandrer. Crockett vokste opp i Tennessee, hadde nesten ingen skolegang, men fikk tidlig erfaring som jeger og skarpskytter, senere også militær trening som deltager i Andrew Jacksons kamp mot creek-folket.
Crockett var medlem av Representantenes hus i periodene 1828–1832 og 1834–1836, da han tapte valget etter blant annet å ha brutt med Jackson, som nå var president. Crockett utvandret deretter til Texas og falt 6. mars 1836 under forsvaret av Alamo mot meksikanske tropper, ledet av den legendariske generalen Santa Anna. I populærkulturen Om Crockett laget Disney-selskapet den umåtelig populære fjernsynsserien Frontierland (1954–1955), med Fess Parker som den folkelige helten. Serien ble omredigert til to kinofilmer, Davy Crockett – King of the Wild Frontier (Davy Crockett, 1955) og Davy Crockett and the River Pirates (Davy Crockett og elvepiratene, 1956), for utenlandsdistribusjon. I den påkostede filmen The Alamo (1960) spilte John Wayne hovedrollen som Crockett i egen regi. Les mer i Store norske leksikon USAs historie